b'\n_START_ARTICLE_\nKaplja\n_START_PARAGRAPH_\nK\xc3\xa1plja je majhna koli\xc4\x8dina kapljevine, ki jo prete\xc5\xbeno ali obdajajo proste ploskve med kapljevino in okoli\xc5\xa1kim plinom, kot na primer de\xc5\xbena kaplja, kaplja rose. Kaplja je lahko tudi obdana z drugo kapljevino, \xc4\x8de se kapljevini ne me\xc5\xa1ata, kot na primer kaplja olja v vodi. Kaplje lahko nastajajo tudi s kondenzacijo pare ali atomizacije ve\xc4\x8dje mase kapljevine._NEWLINE_Obliko kaplje dolo\xc4\x8data predvsem te\xc5\xbenost in povr\xc5\xa1inska napetost; lahko pa jo preoblikujejo tudi dinami\xc4\x8dni pojavi, kot na primer zra\xc4\x8dni upor pri prostem padanju. \xc4\x8cim manj\xc5\xa1a je kaplja, bolj prevladuje vpliv povr\xc5\xa1inske napetosti, ki sili kapljo v obliko krogle, torej obliko z najmanj\xc5\xa1o povr\xc5\xa1ino pri dolo\xc4\x8deni prostornini._NEWLINE_Tudi superteko\xc4\x8dine, kot je na primer kapljevinski helij, tvorijo kapljice.\n_START_SECTION_\nPovr\xc5\xa1inska napetost\n_START_PARAGRAPH_\nKapljevine tvorijo kaplje zaradi povr\xc5\xa1inske napetosti._NEWLINE_Preprost na\xc4\x8din za nastanek kaplje je, da se omogo\xc4\x8di kapljevini te\xc4\x8di po\xc4\x8dasi s spodnjega konca navpi\xc4\x8dne cevi z majhnim premerom. Povr\xc5\xa1inska napetost kapljevine povzro\xc4\x8da, da kapljevina obvisi na cevi in tvori obesek. Ko kaplja naraste do ustrezne velikosti, ni ve\xc4\x8d stabilna, in se odlepi. Padajo\xc4\x8da kapljevina je tudi okrogla kaplja, ki jo skupaj dr\xc5\xbei povr\xc5\xa1inska napetost.'